# Napajanje

Pregledovalno kamero lahko uporabljate z navadnimi baterijami ali z Boschevo litij-ionsko akumulatorsko baterijo.

## Delovanje z baterijskim adapterjem (glejte sliko A)

Baterije se vstavijo v baterijski adapter.

- Baterijski adapter je namenjen izključno uporabi v za to predvidenih Boschevih pregledovalnih kamerah in ga ni dovoljeno uporabljati z električnimi orodji.

Ko želite vstaviti običajne baterije, ohišje za baterijski adapter (26) potisnite v predal za baterijo (28). Baterije vstavite v ohišje v skladu s sliko na pokrovčku (27). Pokrovček potisnite prek ohišja, dokler se ta ne bo zaskočil in bo poravnan z ročajem pregledovalne kamere.

Za odstranitev baterij pritisnite na gumb za sprostitev (18) pokrovčka (27) in ga odstranite. V notranjosti nameščeno ohišje (26) izvlecite iz predala za baterije (28).

Bateriji vedno zamenjajte sočasno. Uporabljajte zgolj baterije istega proizvajalca z enako zmogljivostjo.

- Če pregledovalne kamere dalj časa ne boste uporabljali, iz nje odstranite baterije. Pri daljšem skladiščenju lahko baterije korodirajo in se samodejno izpraznijo.

## Delovanje z akumulatorsko baterijo (glejte sliko B)

- Uporabljajte samo polnilnike, ki so navedeni v tehničnih podatkih. Samo ti polnilniki so usklajeni z litij-ionsko akumulatorsko baterijo, ki jo uporabljate s svojo pregledovalno kamero.

Opomba: Uporaba akumulatorskih baterij, ki niso primerne za vašo pregledovalno kamero, lahko povzroči nepravilno delovanje ali poškodbe pregledovalne kamere.

Opomba: akumulatorska baterija je ob dobavi delno napolnjena. Da zagotovite polno moč akumulatorske baterije, jo pred prvo uporabo popolnoma napolnite.

Litij-ionsko akumulatorsko baterijo lahko kadar koli napolnite, ne da bi s tem skrajšali njeno življenjsko dobo. Prekinitev polnjenja ne poškoduje akumulatorske baterije.

Za vstavljanje napolnjene akumulatorske baterije (17) jo potisnite v predal za akumulatorsko baterijo (28), tako da se bo zaskočila in bo poravnana z ročajem pregledovalne kamere.

Za odstranitev akumulatorske baterije (17) pritisnite sprostitveno tipko (18) in odstranite akumulatorsko baterijo iz predala za baterijo (28). Pri tem ne uporabljajte sile.